- Fant nazistisk løpeseddel i bønnerom på Høyskolen

19. jan. 2015 18:01 Sist oppdatert 22. juli 2015

Thee-Yezen Al Obaide er sjokkert over løpeseddelen, men samtidig glad for at det var ham, ikke en 19 år gammel fersk student, som fant den. Tor G. Stenersen

Vi opplever drittslenging jevnlig. Men så grovt som dette, der også jøder inkluderes i hetsen, er nytt, sier norsk-irakske Thee-Yezen Al Obaide.

Thee-Yezen Al Obaide har ansvaret for å se til det ene av to bønnerom på Høgskolen i Oslo og Akershus' avdeling i Pilestredet i Oslo sentrum.

Han forteller at han mandag fant en løpeseddel fra den svenske nazigruppen Nordiska motstandsrörelsen på oppslagstavlen i bønnerommet.

— Jeg har en rutine hvor jeg hver dag går innom og rydder. Etter det ber jeg. Det gjorde jeg også i dag. På vei ut la jeg merke til noe som hang på den ene info-tavlen. Jeg gikk bort og leste, og det som sto der, var sjokkerende, sier han.

På Facebook-gruppen for muslimske studenter på Høyskolen, uttrykker flere bekymring.

Dette er løpeseddelen Thee-Yezen Al Obaide forteller at han fant i bønnerommet. Privat

— Mange gir uttrykk for at de er redde med bakgrunn i situasjonen etter Paris-terroren. Vi opplever drittslenging jevnlig. Men så grovt, der også jøder inkluderes i samme setning, er nytt, sier Al Obaide.- Dette er et angrep på både muslimer og jøder. Hvis nazister har tenkt å angripe norske jøder, må de forbi oss først, sier han.

Al Obaide var forrige mandag en av arrangørene av motdemonstrasjonen mot forsøket på å starte en norsk avdeling av den anti-islamske tyske bevegelsen «Pegida». Der demonstrerte han sammen med blant andre forstander Ervin Kohn i Det mosaiske trossamfunn og Oslo-biskop Ole C. Kvarme.

Militant bevegelse

Nordiska motstandsrörelsen ledes fra Sverige, men har også bånd til norske nazister.

— Denne «motstandsbeveglsen» er en militant, nynazistisk bevegelse, som ledes av en tidligere drapsdømt svenske. De har stått bak en rekke voldshandlinger i Sverige, sier Tor Bach, redaktør i Nettmagasinet Vepsen.

Det var norske tilhengere av Nordiska motstandsrörelsen som fikk beslaglagt en rekke ulovlige skytevåpen, blant annet automatvåpen, da politiet slo til mot dem i Stavanger før jul.

Oslo-politiets kriminalvakt og operasjonssentral kjenner ikke til saken med løpeseddelen da Aftenposten tok kontakt.